
PATVIRTINTA
Biržų rajono savivaldybės
tarybos 2026 m. 08-27 d. 
sprendimu Nr. T-158


BIRŽŲ RAJONO SAVIVALDYBĖS BIUDŽETO LĖŠOMIS FINANSUOJAMŲ JAUNIMO, JAUNIŲ, JAUNUČIŲ IR VAIKŲ SPORTO PROGRAMŲ 
FINANSAVIMO TVARKOS APRAŠAS


I SKYRIUS
BENDROSIOS NUOSTATOS

1. Biržų rajono savivaldybės biudžeto lėšomis finansuojamų jaunimo, jaunių, jaunučių ir vaikų sporto programų finansavimo tvarkos aprašas (toliau – Aprašas) reglamentuoja Biržų rajono savivaldybės (toliau – Savivaldybė) sporto organizacijų ir įstaigų paraiškų teikimo, priėmimo ir vertinimo, taip pat Savivaldybės biudžeto lėšų (toliau – Lėšos) skyrimo ir atsiskaitymo už jas tvarką.
2. Biržų rajono savivaldybės biudžeto lėšomis finansuojamų jaunimo, jaunių, jaunučių ir vaikų sporto programų finansavimo atrankos paraiškas (toliau – Paraiška) gali teikti teisės aktų nustatyta tvarka Juridinių asmenų registre įregistruotos sportinę veiklą vykdančios sporto organizacijos, veikiančios pagal Lietuvos Respublikos asociacijų ir Lietuvos Respublikos viešųjų įstaigų įstatymus.
3. Lėšos programoms finansuoti kiekvienais metais numatomos Savivaldybės biudžete ir Biržų rajono savivaldybės strateginio veiklos plano 002 Ugdymo paslaugų užtikrinimo, turizmo, kultūros bei sporto veiklos aktyvinimo programoje, įgyvendinant uždavinį „Paskatinti fizinį aktyvumą rajone, pagerinti sąlygas gabiems sportininkams siekti aukštų sporto rezultatų“ (priemonė  „Kūno kultūros fizinio ugdymas ir sporto plėtojimas“).
 4. Savivaldybės biudžeto lėšos skiriamos sporto srityje veikiančioms asociacijoms ir viešosioms įstaigoms jų pateiktoms ir Biržų rajono savivaldybės sporto Programų finansavimo iš savivaldybės biudžeto lėšų vertinimo komisijos (toliau – Komisija) atrinktoms programoms finansuoti, siekiant užtikrinti ilgalaikį sportininkų rengimą ir aiškiai apibrėžtų sporto rezultatų siekimą.
5. Pagrindinės Apraše vartojamos sąvokos:
5.1. Pareiškėjas – Paraišką konkursui pateikęs juridinis asmuo;
5.2.	Programos įgyvendinimo laikotarpis – laikotarpis, kurio pradžioje turi būti pradėtos, o pabaigoje – baigtos visos programos veiklos;
5.3.	Programa – trejų metų kryptingai plėtojama jaunimo, jaunių, jaunučių ir vaikų sporto programa, kuria siekiama sudaryti sąlygas sportuoti ir siekti sportinių rezultatų;
5.4.	Programos sąmata – dokumentas, kuriame pagal ekonominę ir funkcinę klasifikacijas nurodomos asignavimų sumos programai vykdyti;
5.5.	Programos vadovas – Pareiškėjo paskirtas asmuo, atsakingas už Lėšomis finansuojamos Programos įgyvendinimą ir sutarties vykdymą.
6. Biržų rajono savivaldybės meras (toliau – Meras): 
6.1. tvirtina Programos Paraiškos, vertinimo anketų, sutarties ir jos priedų, ataskaitų ir kitas Programai įgyvendinti reikalingų dokumentų formas;
6.2. tvirtina kvietimo teikimo Programos paraiškų terminus;
6.3. sudaro Komisija, kuri sudaroma iš ne mažiau kaip 7 narių (ne mažiau 3 Biržų rajono savivaldybės tarybos (toliau – Savivaldybės taryba) narių, ne mažiau 4 Biržų rajono savivaldybės administracijos darbuotojų);
6.4. tvirtina Komisijos reglamentą.
7. Komisija vertina Paraiškas ir teikia rekomendacijas Savivaldybės tarybai dėl Programų finansavimo.
8. Savivaldybės taryba, atsižvelgdama į Komisijos pateiktas rekomendacijas priima sprendimą dėl Programų finansavimo, patvirtina finansuojamų Programų sąrašą, įgalioja Savivaldybės administracijos direktorių (toliau – Direktorius) pasirašyti Programų finansavimo sutartis su Programų vykdytojais.
9. Paraiškų priėmimą, registravimą ir administracinės atitikties vertinimą organizuoja Savivaldybės administracijos Švietimo, kultūros ir sporto skyrius (toliau – Skyrius).

II SKYRIUS
REIKALAVIMAI PAREIŠKĖJAMS IR PROGRAMOMS

10. Paraiškas dalyvauti atrankoje gali teikti sporto organizacijos, veikiančios ir vykdančios sportinę veiklą, įregistruotos Juridinių asmenų registre, vykdančios jaunimo, jaunių, jaunučių ir vaikų sporto programas, veikiančios pagal Lietuvos Respublikos asociacijų ir Lietuvos Respublikos viešųjų įstaigų įstatymus, atitinkančios šiuos reikalavimus: 
10.1. jų federacijose yra reikalavimas, kad oficialiuose Lietuvos Respublikos čempionatuose gali dalyvauti tik viešieji ir privatūs juridiniai asmenys, kurių bent dalis steigėjų ir dalyvių yra privatūs fiziniai asmenys ir/ar privatūs juridiniai asmenys;
10.2. atstovauja Savivaldybei ir vykdo sporto plėtros veiklą joje;
10.3 turi pasitvirtinę Programas federacijose;
10.4. treniruoja sporto šakoje ne mažiau kaip 60 (šešiasdešimt) jaunimo, jaunių, jaunučių ir vaikų sportininkų ir turi ne mažiau kaip 4 (keturias) sportininkų grupes, dalyvauja ne mažiau kaip 3 (trijų) amžiaus grupių Lietuvos Respublikos čempionatuose; 
10.5. užtikrina sistemingą sportininkų ugdymą ir meistriškumo tobulinimą atitinkamoje infrastruktūroje bei aplinkoje.
11. Programos įgyvendinimas gali būti pradėtas iki Programos finansavimo sutarties (toliau – Sutartis) sudarymo dienos. Tokiu atveju iš Savivaldybės biudžeto lėšų kompensuojamos tik tos Programos įgyvendinimo išlaidos, kurios yra patirtos ir (ar) apmokėtos ir atitinka tinkamumo finansuoti reikalavimus ne anksčiau kaip tais biudžetiniais metais, kuriais sudaryta Sutartis. Programai numatomas trejų metų finansavimas. Kiekvieniems Programos finansavimo metams sudaroma atskira Sutartis.
12. Einamųjų metų Programa finansuojama iki einamųjų metų pabaigos, Programos finansavimo ir atsiskaitymo sąlygos nurodomos Sutartyje. 
13. Sporto organizacija Programos įgyvendinimo laikotarpiu privalo viešinti Programos veiklą viešai prieinamais komunikacijos kanalais (socialiniuose tinkluose, organizacijos interneto svetainėje ar žiniasklaidoje), nurodant, kad Savivaldybė suteikė finansinę paramą veikloms, kurios susiję su Programa.

III SKYRIUS
KVIETIMO SKELBIMAS IR PARAIŠKŲ TEIKIMO TVARKA

14. Kvietimas ir visa informacija apie Paraiškų pateikimą skelbiama Savivaldybės interneto svetainėje (www.birzai.lt).
15. Paraiškos teikiamos kvietime nurodyta tvarka ir terminais, teikimo terminas ne trumpesnis kaip 14 (keturiolika) kalendorinių dienų.
16. Vienas Pareiškėjas gali teikti tik vieną Paraišką.
17. Paraiška ir jos priedai turi būti užpildyti kompiuteriu ir pateikta elektroninėmis priemonėmis nurodytu elektroninio pašto adresu, vienu elektroniniu laišku, nurodytu kvietime. 
18. Paraiškos, turi būti pasirašytos ir antspaudu patvirtintos bei nuskenuotos PDF formatu arba pasirašytos saugiu elektroniniu parašu. Paraiškos pateikiamos iki kvietime nurodytos galutinės Paraiškų pateikimo dienos 12.00 val. Po nustatyto termino pateiktos Paraiškos nepriimamos ir nevertinamos. Apie pavėluotai pateiktą ir nevertintiną Paraišką Pareiškėjas informuojamas el. paštu per 5 (penkias) darbo dienas nuo Paraiškos pateikimo dienos.
19. Paraiškų taisymas, tikslinimas, pildymas ar papildomas dokumentų teikimas Paraiškos teikėjų iniciatyva po jų pateikimo yra negalimas. Paraiškoje ir jos prieduose nurodyta informacija, Programos sąmata po Paraiškos pateikimo netaisomos, išskyrus kalbos klaidų taisymą.
20. Pareiškėjas praranda teisę dalyvauti atrankoje, jeigu yra bent viena iš šių aplinkybių:
20.1. Pareiškėjo veikla sustabdyta ar apribota įstatymų nustatytais pagrindais;
20.2. Pareiškėjui taikomas turto areštas;
20.3. Pareiškėjas likviduojamas arba jam pradėtos bankroto procedūros;
20.4. Pareiškėjas, ankstesniais metais naudodamas Lėšas programai vykdyti, buvo neįvykdęs sutarties ar netinkamai ją įvykdęs ir tai buvo esminis (kaip nurodyta sutartyje) sutarties pažeidimas, ir nuo pažeidimo pašalinimo ar panaikinimo nepraėjo 2 (dveji) metai; 
20.5. Savivaldybei iš Pareiškėjo buvo priteistos neteisėtai (ne pagal paskirtį) panaudotos Programai vykdyti gautos Lėšos ir nepraėjo 2 (dveji) metai nuo teismo sprendimo įsiteisėjimo dienos;
20.6. Pareiškėjas per paskutinius kalendorinius metus yra padaręs neteisėtų veiksmų, kurie galėjo paveikti varžybų eigą ar baigtį, ir už tai buvo nubaustas sporto šakos nacionalinės federacijos ar sporto varžybas organizuojančios organizacijos sprendimu.
21. Savivaldybė turi teisę viešinti Paraiškų, kurioms įgyvendinti skirtos Lėšos, sąrašą, kuriame nurodomas Pareiškėjas, skirta Lėšų suma ir Programos turinio santrauka.

IV SKYRIUS
TINKAMOS IR NETINKAMOS FINANSUOTI PROGRAMOS IŠLAIDOS 

22. Programos išlaidos turi būti skirtos Paraiškoje numatytoms veikloms organizuoti ir vykdyti. Lėšomis finansuojamos tik tinkamos finansuoti išlaidos.
23. Pareiškėjas privalo prisidėti prie Programos įgyvendinimo savo lėšomis ne mažiau kaip 30 (trisdešimt) procentų nuo bendros Programos vertės. Lėšų dalį, kurios nepadengia Savivaldybės biudžeto lėšos, turi padengti Programų vykdytojai savo arba partnerių (rėmėjų) indėliu. Tinkami dokumentai, įrodantys tokį prisidėjimą, yra sutartis, preliminari sutartis, garantinis raštas ir/ar bankiniai išrašai. Visuose indėlį patvirtinančiuose dokumentuose turi būti nurodytas Programos pavadinimas, finansinio įsipareigojimo vertė eurais ir finansinio įsipareigojimo įvykdymo terminas (konkreti data, laikotarpis).
24. Tinkamos finansuoti Programos vykdymo išlaidos:
24.1. tiesioginės Programos vykdymo išlaidos:
24.1.1. sporto bazių, patalpų nuomos ir eksploatacijos išlaidos (šildymo, elektros energijos, vandentiekio ir kanalizacijos);
24.1.2.	komandiruočių, trenerių akreditacijos, transporto išlaidos;
24.1.3.	apgyvendinimo išlaidos (sportininkams, treneriams ir kt. Programos vykdytojams);
24.1.4.	prekių įsigijimo išlaidos (sportinė apranga, sporto inventorius ir kita), kai vienos prekės kaina neviršija 750 Eur su pridėtinės vertės mokesčiu, skirtos Programai tiesiogiai vykdyti arba Programos veikloms įgyvendinti įsigyti ar nuomoti;
24.1.5.	dalyvių maitinimo išlaidos atsižvelgiant į patvirtintus Lietuvos Respublikos Vyriausybės teisės aktus (nuo Savivaldybės skiriamos sumos galima skirti iki 30 (trisdešimt) procentų sportininkams, treneriams, teisėjams ir kt. Programos vykdytojams);
24.1.6.	paslaugų išlaidos (spaudos, leidybos darbai, informacijos sklaida, kitos būtinos paslaugos projektui įgyvendinti);
24.1.7.	trenerių darbo užmokestis (nuo Savivaldybės skiriamos sumos galima skirti ne daugiau kaip 50 (penkiasdešimt) procentų Programos išlaidų sumos); 
24.1.8.	kitos Programos įgyvendinimo išlaidos (dalyvio registracijos mokestis, draudimas, medikamentai, kvalifikacijos kėlimas ir kitos Programos tikslams pasiekti reikalingos išlaidos);
24.2. Programos administravimo išlaidos (ne daugiau kaip 10 (dešimt) procentų nuo Programą įgyvendinti iš Savivaldybės skiriamos Savivaldybės biudžeto lėšų sumos:
24.2.1 valdymo personalo darbo užmokestis, finansinės apskaitos tvarkymo paslaugų įsigijimo išlaidos, kai asmuo, tvarkantis Programos finansinę apskaitą, nėra įdarbinamas Pareiškėjo (Programos vykdytojo) organizacijoje pagal darbo sutartį ar projektinio darbo sutartį;
24.2.2. ryšių paslaugos, kanceliarinės prekės, banko paslaugų mokesčiai, susiję su Programos vykdymu.
25.	Netinkamos finansuoti programos vykdymo išlaidos:
25.1. Programos veiklų išlaidoms padengti, kurioms įgyvendinti buvo skirtos lėšos iš kitų finansavimo šaltinių (kitų Savivaldybės administruojamų programų, valstybės, kitų savivaldybių ar Europos Sąjungos lėšų);
25.2. premijos, baudos, delspinigiai, finansinės nuobaudos, bylinėjimosi išlaidos, paskolų palūkanos, skolų padengimo išlaidos;
25.3. investiciniai projektai ar jų parengimas, pastatų statyba, rekonstrukcija, kapitalinis ar (arba) einamasis remontas, pastatų techninė priežiūra ar paslaugos;
25.4. ilgalaikio materialiojo ir nematerialiojo turto, nekilnojamojo turto ar transporto priemonių įsigijimas;
25.5. Paraiškos rengimo išlaidos;
25.6. lizingo, išperkamosios nuomos, transporto priemonių techninės apžiūros, draudimo ir remonto išlaidos;
25.7. išlaidos, patiriamos ne Programos vykdymo laikotarpiu;
25.8. narystės asociacijose mokesčiai;
25.9. Lietuvos Respublikos teisės aktų nustatyta tvarka susigrąžinamam arba atskaitomam pridėtinės vertės mokesčiui apmokėti;
25.10. neužregistruotos Programos vykdytojo apskaitoje ar nepagrįstos patvirtinančiais arba išlaidų apmokėjimą įrodančiais dokumentais išlaidos;
25.11. su Programos veikla nesusijusios išlaidos (prabangos prekės ir paslaugos).
26. Ne daugiau kaip 10 (dešimt) procentų lėšų sumos, skirtos Programoms įgyvendinti, gali būti panaudota pagrįstoms, nenumatytoms, tinkamoms finansuoti Programos įgyvendinimo išlaidoms, kurios nebuvo tiksliai žinomos sutarties sudarymo metu, padengti.

V SKYRIUS
PARAIŠKŲ VERTINIMAS

27. Pateiktų Paraiškų vertinimą sudaro du etapai:
27.1. administracinės atitikties vertinimas;
27.2. Komisijos vertinimas.
28. Paraiškų administracinės atitikties įvertinimą atlieka Skyriaus paskirtas atrankos organizatorius, kuris įvertina, ar Paraiška atitinka Apraše nustatytus reikalavimus. Paraiškai atitikus visus administracinės atitikties vertinimo reikalavimus, ji teikiama Komisijai vertinti. 
29. Komisija, vadovaudamasi darbo reglamentu, įvertina Paraiškas. 
30. Programai negali būti skiriama didesnė lėšų suma, negu nurodyta Paraiškoje.
31. Jeigu vertinant Paraišką Komisijai kyla neaiškumų arba trūksta informacijos, galinčios turėti esminės reikšmės vertinimui, Komisija per atrankos organizatorių gali kreiptis į Pareiškėją dėl informacijos patikslinimo. Prašyme nurodoma, kokia informacija turi būti pateikta ir kodėl ji reikalinga. Pareiškėjas privalo pateikti prašomą informaciją per 3 (tris) darbo dienas nuo prašymo išsiuntimo dienos. Pareiškėjo negali būti reikalaujama pateikti informacijos, kuri nėra būtina Paraiškai įvertinti. Jeigu Pareiškėjas per nustatytą terminą nepateikia prašomos informacijos arba jos nepatikslina, Komisija vertina Paraišką pagal turimus duomenis arba priima sprendimą jos nevertinti.
32. Atrankos organizatoriaus Pareiškėjams elektroniniu paštu siunčiami pranešimai, paklausimai ir prašymai, susiję su atrankos procedūra bei Programos įgyvendinimu, laikomi oficialiu bendravimo būdu.
33. Sprendimas dėl Programų finansavimo ir atrankos rezultatų skelbiamas Savivaldybės interneto svetainėje.
34. Pareiškėjai vertinant Paraiškas nedalyvauja. 

VI SKYRIUS
ATSISKAITYMAS 

35. Programų vykdytojai, kurių Programoms skirtas finansavimas, per 30 (trisdešimt) kalendorinių dienų nuo pranešimo apie priimtą sprendimą gavimo dienos pasirašo Sutartį. Jeigu per šį terminą Sutartis nepasirašoma dėl Programos vykdytojo kaltės, einamaisiais metais Programai skirtas finansavimas neskiriamas.
36. Pasirašant Sutartį pridedama patikslinta pagal skirtą finansavimo sumą Programos sąmata, kuri yra neatsiejama sutarties dalis. Programos vykdytojas turi teisę tikslinti Programos veiklų apimtį, tačiau negali keisti Paraiškoje nustatyto Programos tikslo, uždavinių ir esminio veiklų turinio. 
37. Pasirašęs Sutartį, Programos vykdytojas Savivaldybės administracijos Buhalterinės apskaitos skyriui pateikia prašymą dėl Programai skirtų Lėšų pervedimo ir jų paskirstymo ketvirčiais.
38. Programos vykdytojas, gavęs finansavimą, privalo:
38.1. tvarkyti Programos lėšų  apskaitą teisės aktų nustatyta tvarka;
38.2. visus atsiskaitymus vykdyti negrynaisiais pinigais;
38.3. Savivaldybės administracijos Buhalterinės apskaitos skyriui pateikti Programos lėšų panaudojimo ataskaitą, Programos išlaidų suvestinę pagal išlaidų rūšis ir išlaidas pagrindžiančių dokumentų kopijas (banko sąskaitų išrašus, sąskaitas faktūras, mokėjimo dokumentus,  maitinimo išlaidų apskaitos, kitus išlaidų apskaitos pagrindžiančius dokumentus), Pareiškėjo arba rėmėjų finansinio 30 (trisdešimt) procentų prisidėjimą pagrindžiančius dokumentus (banko sąskaitų išrašus, rėmimo sutartis ar kitus dokumentus). 
39. Programos vykdytojas kiekvienais metais, pasibaigus ataskaitiniam laikotarpiui, Skyriui, pateikia Programos įgyvendinimo ataskaitą.
40. Programos vykdytojas, viešindamas Programos veiklą, privalo nurodyti, kad Programa finansuojama Biržų rajono savivaldybės biudžeto lėšomis. Programos įgyvendinimo ataskaitoje pateikiama informacija apie įvykdytas viešinimo veiklas.

VII SKYRIUS
PROGRAMŲ KONTROLĖ 

41. Savivaldybės administracija ir Biržų rajono savivaldybės kontrolės ir audito tarnyba vykdo Programų, kurioms skirtas Savivaldybės biudžeto finansavimas, įgyvendinimo ir Programoms skirtų Savivaldybės biudžeto lėšų naudojimo teisėtumo, tikslingumo bei panaudojimo pagal paskirtį kontrolę.
42. Programos vadovas (Sutartyje nurodytas už jos vykdymą atsakingas asmuo) atsako už:
42.1. Programos įgyvendinimą;
42.2. Sutartyje numatytų rezultatų pasiekimą;
42.3. ataskaitų pateikimą laiku;
42.4. pateiktų duomenų teisingumą;
42.5. teisėtą ir tikslingą Savivaldybės biudžeto lėšų panaudojimą;
42.6. tinkamą programos viešinimą.
43. Nustačius Programai skirtų lėšų naudojimo pažeidimų, atrankos organizatorius apie juos informuoja Direktorių ir teikia siūlymus dėl tolesnio Programos finansavimo. 
44. Direktorius priima sprendimą nutraukti Programos Sutartį ir įpareigoja Programos vykdytoją grąžinti skirtas lėšas į Savivaldybės administracijos sąskaitą per 5 (penkias) darbo dienas, jeigu:
44.1. nustatoma, kad Savivaldybės biudžeto lėšos naudojamos ne pagal paskirtį;
44.2. nustatomi esminiai finansavimo  Sutarties arba teisės aktų pažeidimai; 
44.3. paaiškėja, kad Pareiškėjas Paraiškoje pateikė klaidingą arba melagingą informaciją;
44.4. po Sutarties sudarymo Pareiškėjas įgyja likviduojamo juridinio asmens statusą;
44.5. įsiteisėja teismo sprendimas, kuriuo iš Programos vykdytojo Savivaldybei priteisiamos neteisėtai panaudotos lėšos;
44.6. gaunamas nacionalinės sporto šakos federacijos arba sporto varžybas organizuojančios organizacijos pranešimas, kad Programos vykdytojas atliko neteisėtus veiksmus, galėjusios turėti įtakos sporto varžybų eigai ar rezultatams.
45. Programos vykdytojas gali nutraukti Sutartį, pateikdamas Direktoriui motyvuotą rašytinį prašymą kartu su panaudotų lėšų ataskaita ir lėšų panaudojimą pagrindžiančiais dokumentais. Iki Sutarties nutraukimo Programos vykdytojas privalo grąžinti nepanaudotas arba ne pagal paskirtį panaudotas lėšas į Sutartyje nurodytą Savivaldybės administracijos sąskaitą. 
46. Skyriaus paskirtas atrankos organizatorius įvertina Programos vykdytojo pateiktus dokumentus ir teikia Direktoriui rekomendaciją dėl Sutarties nutraukimo. Apie sprendimą nutraukti finansavimo sutartį Programos vykdytojas informuojamas per 5 (penkias) darbo dienas nuo sprendimo priėmimo.
47. Netinkamai panaudotos Savivaldybės biudžeto lėšų išieškomos Lietuvos Respublikos teisės aktų nustatyta tvarka. 

VIII SKYRIUS
BAIGIAMOSIOS NUOSTATOS

48. Pareiškėjas privalo pateikti teisingą informaciją ir kontaktinius duomenis. Savivaldybės administracija neatsako už pasekmes, atsiradusias dėl Pareiškėjo pateiktų neteisingų ar neaktualių duomenų, taip pat už atvejus, kai Pareiškėjas negauna Savivaldybės administracijos siunčiamos informacijos dėl neteisingų kontaktinių duomenų ar kitų nuo Pareiškėjo priklausančių aplinkybių.
49. Šis Aprašas gali būti keičiamas, papildomas arba pripažįstamas netekusiu galios  Biržų rajono savivaldybės tarybos sprendimu.
50. Sprendimas dėl Programų finansavimo gali būti skundžiamas Lietuvos Respublikos administracinių bylų teisenos įstatymo nustatyta tvarka.


____________________

